Udtalelse nr. 8/2003

om et forslag til Europa-Parlamentets og Rådets afgørelse om et EU-handlingsprogram til fremme af aktioner til beskyttelse af Fællesskabets finansielle interesser

(2003/C 318/02)

REVISIONSRETTEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 280, stk. 4,

under henvisning til Kommissionens forslag til Europa-Parlamentets og Rådets afgørelse om et EU-handlingsprogram til fremme af aktioner til beskyttelse af Fællesskabets finansielle interesser(1),

under henvisning til Rådets anmodning om en udtalelse, som Retten modtog den 6. august 2003,

under henvisning til, at retsgrundlaget for forslaget til afgørelse er traktatens artikel 280, stk. 4, hvorefter Rådet efter høring af Revisionsretten vedtager de nødvendige foranstaltninger til forebyggelse og bekæmpelse af svig, der skader Fællesskabets finansielle interesser -

VEDTAGET FØLGENDE UDTALELSE:

DET FORESLÅEDE PROGRAM

1. Retten hilser dette initiativ fra Kommissionen til beskyttelse af Fællesskabets finansielle interesser velkommen. Retten finder det også positivt, at Kommissionen foreslår, at der vedtages en "basisretsakt" for dette initiativ. Retten mener imidlertid, at Kommissionens forslag kan forbedres på en række punkter.

2. De behov, som det såkaldte Hercule-program skal opfylde, og som ikke kan dækkes inden for rammerne af de eksisterende foranstaltninger til beskyttelse af Fællesskabets finansielle interesser(2), bør fremgå klart af forslaget til afgørelse.

3. Som fastsat i finansforordningens artikel 27, stk. 3, skal der opstilles "specifikke, målelige, realiserbare, relevante og tidsbestemte målsætninger for alle de aktivitetsområder, som budgettet omfatter". Det foreslåede Hercule-program opfylder ikke fuldt ud disse bestemmelser, da målene for dette program er temmelig upræcise, og da der kun nævnes aktiviteter af generel karakter som f.eks. "tilrettelæggelse af seminarer og konferencer", "fremme af videnskabelige undersøgelser og debatter", "samordning af aktiviteter", "uddannelse og bevidstgørelse", "udbredelse af videnskabelig viden", "faglig bistand" osv. Nogle gange er målene i nogen grad indbyrdes modstridende, f.eks. når de formuleres på følgende måde: "konvergens i aktionernes indhold, således at der på grundlag af overvejelser om bedste praksis indføres en effektiv og ensartet beskyttelse, samtidig med at de enkelte medlemsstaters traditioner respekteres".

4. Det er fastsat i artikel 7 ("Opfølgning og evaluering") i forslaget til afgørelse, at "Kommissionen [senest den 31. december 2009] forelægger Europa-Parlamentet og Rådet en rapport om gennemførelsen af dette program. I rapporten beskrives de resultater, som modtagerne har opnået, og især evalueres deres effektivitet ved gennemførelsen af de mål, der er fastsat i artikel 1 og i bilaget". Det vil gøre det nemmere at foretage en seriøs, konkret og nyttig evaluering af resultaterne, hvis der er fastsat klare mål, som på det tekniske område er præcist defineret, og som er målbare.

5. Endvidere er det ikke hensigtsmæssigt, at der først udarbejdes en rapport efter afslutningen af programmet, når alle udgifter er afholdt. Der bør regelmæssigt fremlægges oplysninger om målopfyldelsen og de opnåede resultater, f.eks. i forbindelse med vedtagelsen af de årlige støtteprogrammer og indkaldelserne af forslag.

FINANSIELLE ASPEKTER

6. Det fremgår af fjerde betragtning i forslaget og af "finansieringsoversigten til forslaget", der er vedhæftet som bilag, at Kommissionen har til hensigt at bruge ca. 2,0 millioner euro af den samlede støtte på ca. 21,5 millioner euro til "konferencer, kongresser og møder i forbindelse med europæiske juristforbunds aktiviteter med henblik på at beskytte Fællesskabets økonomiske interesser". Det er vigtigt, at støtten anvendes så effektivt som muligt. Derfor bør princippet om åben konkurrence mellem alle teknisk kvalificerede myndigheder og organer være gældende for alle indkaldelser af forslag.

7. Ifølge "finansieringsoversigten til forslaget" skal ovennævnte beløb på ca. 2,0 millioner euro fordelt over de fem år, programmet skal vare, opføres på en særlig budgetpost (24.02.04), og resten af den årlige bevilling skal opføres på en anden budgetpost (24.02.05). I overensstemmelse med budgetprincippet om specificering og budgetprincippet om klarhed og åbenhed(3) bør bevillingerne vedrørende "Hercule" - programmet opføres under en enkelt budgetartikel i lighed med Pericles-programmet. Denne artikel kunne underinddeles i poster til specifikke aktiviteter, der skal udføres inden for rammerne af programmet, hvis sådanne aktiviteter er klart identificeret og beskrevet i afgørelsen om oprettelsen af programmet.

Vedtaget af Revisionsretten i Luxembourg på mødet den 11. november 2003.

På Revisionsrettens vegne

Juan Manuel Fabra Vallés

Formand

(1) KOM(2003) 278 endelig af 27. maj 2003.

(2) Navnlig den "samlede strategiske tilgang" til beskyttelse af Fællesskabets finansielle interesser og bekæmpelse af svig, som Kommissionen vedtog for perioden 2001-2005 den 28. juni 2000 (KOM(2000) 358 endelig af 28. juni 2000), og handlingsplanerne for gennemførelse af denne strategi. Disse handlingsplaner omfatter forskellige foranstaltninger, som allerede vedtages af det rådgivende koordineringsudvalg for bekæmpelse af svig (kaldet COCOLAF) og Det Europæiske Kontor for Bekæmpelse af Svig (OLAF).

(3) Artikel 21, 29 og 41 i finansforordningen af 25. juni 2002 (Rådets forordning (EF) nr. 1605/2002, EFT L 248 af 16.9.2002).